钦定古今图书集成/方舆汇编/职方典/第1538卷 > 《蒋烈妇吴氏传》范矿
## 钦定古今图书集成/方舆汇编/职方典/第1538卷 > 《蒋烈妇吴氏传》范矿

贞烈吴氏，为黔普安人，直指蒋公克逵之母也。幼娴
《内则》《列女》诸书。年十四，适封翁桥为继室，抚前室柳
氏遗孤，以圣善闻。既生丈夫子二，女子一，直指公其
孟也。蒋虽望族，然封翁以椠觚自立，不事米盐，以故
环堵萧然，一切𫗴粥之资，杂佩之赠，俱取办于贞烈
十指间。相夫勗子，为时名秀。深浅泳游者垂十六载，
盖不止三岁食贫已也。壬戌，安乱攻围州城，封翁奋
起草檄，与当事分战守任。久之，援绝城陷，贼执封翁
几死，贞烈请以身代。贼将劫之行，贞烈指火光以绐
之曰：“吾家在彼，请为君发所藏。”贼信之，引至其地，遂
踊身入火。呜呼！何其决也！先是，前室子克修以足疾
抱一女扃户自焚，贞烈之母甘氏拾刀自刎。其姨适
邵氏者，见其入火，亦挺身就烈焰中。贞烈此举，可不
愧其母，不愧其子，不愧其姨矣。是时直指公以被掠
转入彝窟，封翁亦踉跄奔滇，阅四载归聚如故。封翁
且以上隽膺恩选，又何异也！迨丙子，直指公登贤书，
乡人士壮其节以上。巡方冯公廉其实以闻，遂沐纶
旌，表闾曰《贞烈举》。十五年前幽衷皓魄，冷蜕枯尘，始
生耳目，何其久也！虽然，终《麟编》一十二公，唯伯姬以
义著；迄《纲目》千三百载，唯徐、毛以死书。夫丧离难辱，
何季无之？深谷穷檐，讵乏慷慨，或湮而不传，或传而
不久，可胜道哉！可胜道哉！而贞烈独得阐于后人，列
于采风，飏于冕黈，海内硕彦，相与铭之志之，歌之诵
之，又何幸也。岁在戊子，予忝黔督直指公衔命与予
共勷戡定，出《贞录》一帙，索予为传。今六宇板荡，黔以
区区再造，犹未及世。两经大患，忠义接踵。予虽未罄
表扬，然如贞烈固不可不传。俾夫冠进贤、著鍪兜，为
朝廷守封疆者闻风感兴，庶几节概自砥，汤火罔避，
必不以扶舆正气，甘逊脂奁。是则直指公求《传》之意
也夫！是则余作《传》之志也夫！《赞》曰：观贞烈之所为，岂
犹夫妇人女子哉？以妇人女子而犹若是，亦可愧夫
不妇人女子者矣！身后之光，岂偶然耶？不偶然也？是
则所以为身后光也已！